የኢህአዴግ የስራ አስፈጻሚ ኮሚቴ በወቅታዊ ጉዳዮች ላይ በመወያየት ቀጣይ አቅጣጫዎችን አስቀመጠ
የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ) የሥራ አስፈጻሚ ኮሚቴ ታህሳስ 16 እና 17 ቀን 2008 ዓ.ም ባካሄደው መደበኛ ስብሰባው በአገራችን በተወሰኑ አካባቢዎች የተከሰተውን የፀረ ሰላም ኃይሎች እንቅስቃሴ መንስኤዎችና ዘላቂ መፍትሄዎች እንዲሁም በአገራችን ያጋጠመውን ድርቅ ለመከላከል እየተከናወኑ ያሉ ተግባራትን በመገምገም የቀጣይ አቅጣጫዎችን ማስቀመጡን የኢህአዴግ ምክር ቤት ጽህፈት ቤት በላከው መግለጫ አስታወቀ፡፡ኢህአዴግ በ10ኛው ድርጅታዊ ጉባኤው የህዝቡን የልማትና የመልካም አስተዳደር ጥያቄዎች ለመፍታት ያስቀመጣቸውን አቅጣጫዎችንና ውሳኔዎችን ተግባራዊ ለማድረግ በድርጅትና በመንግስት ዘርፈ ብዙ የቅድመ ዝግጅት ሥራዎችን በማድረግ ወደ ተግባር እየተሸጋገሩ በሚገኙበት ወቅት የፀረ ሰላምና የጥፋት ኃይሎች የህዝብን ጥያቄዎች በማዛባት ለአፍራሽ አላማቸው ለማዋል ተንቀሳቅሰዋል፡፡ይህንን የፀረ ሰላም እንቅስቃሴ ለማክሸፍ የፀጥታ ኃይሎች ያደረጉት ከፍተኛ ጥረት እንደተጠበቀ ሆኖ በወሳኝነት ችግሩ የተቀለበሰው በሰላም ወዳዱ ህዝብ ሁለንተናዊ ተሳትፎ እንደነበረ ሥራ አስፈጻሚ ኮሚቴው ገምግሟል፡፡ ይህንኑ የማይተካ ሚናውን ለተጫወተው ህዝብም የኢህአዴግ ስራ አስፈጻሚ ኮሚቴ ታላቅ አድናቆትና ምስጋናውን አቅርቧል፡፡በኦሮሚያ ክልል በተወሰኑ አካባቢዎች ለተፈጠረው ሁከትና ብጥብጥ እንደመነሻ የተወሰደው የአዲስ አበባና የፊንፊኔ ዙሪያ ከተሞች የጋራ የልማት እቅድ/ማስተር ፕላን/ ሆነ በሰሜን ጎንደር ከቅማንት የማንነት ጥያቄ ጋር ተያይዞ  ለተፈጠረው ግጭት እንደ መነሻ ተደርገው የተወሰዱ ጉዳዮች በሰላማዊ መንገድና ህጋዊ በሆነ ሁኔታ መቅረብ የሚችሉና በማንኛውም መመዘኛ በሰውና በንብረት ላይ ጉዳት ለሚያደረስ የፀረ ሰላም እንቅስቃሴ ሽፋን ሊሆኑ አይችሉም ብሏል ስራ አስፈጻሚ ኮሚቴው፡፡በአዲስ አበባ ከተማና በፊንፊኔ ዙሪያ የኦሮሚያ ከተሞች መካከል የጋራ የልማት እቅድ/ማስተር ፕላን/ በሚመለከት በህዝቡ የሚነሱ ግልጽነት ያልተያዘባቸው ጉዳዮች ህዝቡን በፍጥነት አወያይቶ የጋራ ድምዳሜ አለመያዙ ለተፈጠረው የፀረ ሰላም ኃይሎች እንቅስቃሴ ምቹ ሁኔታ የፈጠረ መሆኑን የገመገመው ኮሚቴው የጋራ የልማት እቅዱ ከህዝቡ ጋር አስፈላጊው ውይይት ተደርጎበት ህዝቡ ሲቀበለው ብቻ ተግባራዊ የሚሆንበትን አቅጣጫ አስቀምጧል፡፡የቅማንት ህዝብ የማንነት ጥያቄ በህገ መንግስቱን መሠረት ምላሽ ባገኘበት ሁኔታና ይህንን ተከትሎ የሚነሱ ጥያቄዎች ህግና አሠራሩን ተከትሎ ምላሽ የሚያገኙ ሆኖ ሳለ ለዘመናት አብረው በሰላም በኖሩት በአማራና በቅማንት ህዝቦች መካከል የግጭት መነሻ ምክንያት ሊሆን እንደማይችል የገመገመው ኮሚቴው ከማንነት ጥያቄው ጋር የተያያዙ ጉዳዮች ህግንና ስርዓትን ተከትለው የሚፈቱበትንና ህዝቦቹ የተለመደው በሰላም የመኖር ሁኔታ ተጠናክሮ እንዲቀጥል የሚያስችሉ ሥራዎች የሚሠሩበትን አቅጣጫዎች አስቀምጧል፡፡የተፈጠረው ችግር ከማረጋጋት ጎን ለጎን በሰውና በንብረት ላይ ከፍተኛ ጉዳት እንዲደርስ እኩይ ዓላማቸውን ለማሳካት አቅደው በተንቀሳቀሱ የፀረ ሰላም ኃይሎች ላይ ህጋዊ እርምጃ በመውሰድ የህግ የበላይነትን ለማስከበር እየተሠራ መሆኑን የገመገመው ኮሚቴው የአገራችን ሰላም ለማደፍረስና ትርምስ ለመፍጠር የሚንቀሳቀሱ የውጭና የውስጥ ኃይሎች የሚያደርጉትን ማንኛውም እንቅስቃሴ የመመከት ሥራ ተጠናከሮ ይቀጥላል ብሏል፡፡ በመልካም አስተዳደር  በሚታዩ ችግሮች ላይ መሠረታዊ ለውጥ ለማምጣት የተጀመረው እንቅስቃሴ እንደ ስጋት የሚያዩ የኪራይ ሰብሳቢ ኃይሎች አጀንዳ ለማስቀየር ሲሉ የተፈጠረውን ችግር ለማባባስ የእራሳቸው አስተዋጽኦ እንደነበራቸው ያመለከተው ኮሚቴው ለምንገነባው ስርዓት ዋነኛ አደጋ የሆነውን የኪራይ ሰብሳቢነትን ትግል በምልዓተ ህዝቡ ተሳትፎ ተጠናክሮ እንደሚቀጥል አስምሮበታል፡፡በዓለም የአየር መዛባት ምክንያት በአገራችን የተከሰተው ድርቅ የሚያደርሰውን ጉዳት ለመከላከል የተሠሩ ሥራዎችን የገመገመው ኮሚቴው እርዳታ የሚያስፈልጋቸውን አካባቢዎችንና ህዝብ በመለየት ሁሉን አቀፍ እንቅስቃሴ እየተደረገ መሆኑን በመገምገም ከችግሩ ስፋት አኳያ ሥራው ተጠናክሮ መቀጠል እንደሚገባው አጽንኦት ሰጥቶታል፡፡በአሁኑ ጊዜ በተለያዩ የህብረተሰብ ክፍሎች ውይይት ተደርጎበትና ዳብሮ የተዘጋጀው አገራችንን ወደ መካከለኛ ገቢ ለማድረስ ወሳኝ የሆነው የሁለተኛው የእድገትና ትራንስፎርሜሽን እቅድ በህዝብ ተወካዮች ምክር ቤት የፀደቀ በመሆኑ እቅዱን በተሳካ ሁኔታ ተግባራዊ በማድረግ  የተጀመረው ፈጣንና ህዝቡ በየደረጃው ተጠቃሚ የሚሆንበትን ልማትና የዴሞክራሲያዊ ስርዓት ግንባታችን አጠናክረን ለማስቀጠልና በመልካም አስተዳደር መሠረታዊ ለውጥ ለማምጣት የልማት ኃይሎች የተቀናጀ ርብርብ እንዲያደርጉ ስራ አስፈጻሚ ኮሚቴው ጥሪ አቅርቧል፡፡የልማቱና የዴሞክራሲያዊ ስርዓት ግንባታው ዋነኛው ባለቤት የሆነው ህዝቡ በሁለተኛው የእድገትና ትራንስፎርሜሽን እቅድ ትግበራው ተሳትፎውን አጠናክሮ እንዲቀጥል ኮሚቴው ጥሪውን አቅርቧል፡፡በየደረጃው የሚገኘው የኢህአዴግ አመራርና አባላት የህዝቡን የልማትና የመልካም አስተዳደር ጥያቄዎች በመፍታት በፀረ ኪራይ ሰብሳቢነት ትግሉ የግንባር ቀደም ሚናቸውን አጠናክረው እንዲወጡ ኮሚቴው አሳስቧል፡፡የመንግስት ተቋማት የሥራ ኃላፊዎችና ሠራተኞች የህዝብ አገልጋይነትን በመላበስ በመልካም አስተዳደር መሠረታዊ ለውጥ ለማምጣት ተልእኳቸውን በብቃት እንዲወጡ ኮሚቴው ጥሪ አቅርቧል፡፡